<classify> USHIRIKI wa vijana wa kike katika shughuli za kilimo mkoani Singida umeelezwa ni mdogo wakishindwa kuonesha vipaumbele vyao na kujikita zaidi katika kazi za mamalishe na uchuuzi.Aidha vijana wengine wamekuwa wakiona kazi za kilimo ni nzito kulingana na majukumu yao ya nyumbani,huku jamii ikiona kazi hizo ni kwa ajili ya wanaume zaidi.Mwenyekiti wa kikundi cha vijana cha Vijana Kwanza Singida VIKWASINeema Kiwelu alisema hayo mkoani hapa wakati akizungumzia shughuli mbalimbali zinazofanywa na vijana waliojiunga katika kikundi hicho,jambo lililowapa manufaa na kushiriki kagika kilimo licha ya kuwa wahitimu wa vyuo.Kikundi hicho ni miongoni mwa vijana walioshiriki kupata mafunzo ili kuendeleza mnyororo wa thamani katika kilimo cha mbogamboga na matunda na hata ufugaji wa kuku na samaki,ukifadhiliwa na Shirika la Kimataifa la Chakula na Kilimo FAO miongoni mwao wakiwa ni wenye miaka 20 hadi 34.Mradi wa kuhamasisha vijana katika kilimo kwa sasa umejikita ngazi ya chini katika mikoa mbalimbali na vijana wanaoshiriki katika mafunzo huchaguliwa kupitia Halmashauri zao na kupelekwa kambi ya kilimo kwa vijana iliyopo Mkongo, wilayani Rufiji mkoa wa Pwani na kupewa mafunzo kwa wiki mbili.Kuhusu ushiriki wa vijana wa kike katika kilimo,Neema alisema vijana wanaojishughulisha na kilimo inatokana na mtizamo wao na sio kwamba wanatambua ni eneo lenye fursa, huku wengine wakiweza hata kuwakejeli. Vijana wa hapa wanahitaji kuelimishwa fursa zinazopatikana katika kilimo, wapo wengine hata ukiwaita kwa ajili ya kubeba bidhaa za kilimo na kupeleka sokoni husema hawawezi kuchafuka, alisema Neema na kuwasihi vijana kutosubiri kazi za kuajiriwa kwa kuwa fursa zipo katika kilimo pia.Neema ambaye ni mhitimu wa degree ya Mahusiano ya Kimataifa alisema alipomaliza chuo jijini Nairobi alimuona rafiki yake akishiriki katika kilimo na kuona manufaa ndipo alipopata taarifa za mafunzo ya kilimo Rufiji alijiunga na sasa akiwa na wenzake wakishiriki katika kilimo na ufugaji huku akitumia taaluma yake kwa kutafuta masoko na wadau wa nje kuhusu kilimo.Kuhusu kikundi hicho, Makamu Mwenyekiti, Ramadhan Abdi alisema wako 11 na watano kati yao wakiwa ndio waliopata mafunzo na changamoto kubwa kwa vijana kuanza kuingia katika kilimo ni upatikanaji wa eneo.Hata hivyo alisema kutokana na mafunzo waliyopata waliweza kutafuta eneo la kukodi, wakianzisha kilimo cha nyanya na mbogamboga na hata kuchimba mabwawa mawili na kuyatumia kwa ajili ya ufugaji wa samaki.Hili eneo tulianza mwaka jana,tumeweza kuvuna nyanya makasha 135,tukanunua tenki kubwa kwa ajili ya kuhifadhi maji na yote yakifanikiwa kutokana na kufanya shughuli hizi kwa ukaribu na FAO, alisema Abdi.Aidha alisema kutokana na kikundi hicho kuonesha dhamira ya kushiriki kikamilifu katika kilimo waliweza kupata mikopo ya vijana inayotolewa na Halmashauri na kununua eneo la ekari nne ambazo wanatarajia kuhamishia miradi yao katika eneo hilo na kuongeza uboreshaji zaidi.Alisema bado vijana wanakabiliwa na changamoto ya kujiajiri wenyewe na kufikiri ili kutekeleza jambo ni lazima kuwa na mtaji mkubwa sana.Mkakati wakushirikisha vijana katika kilimo ulianzishwa ili kutekeleza Sera ya Taifa ya Kilimo ili kupata maoni ya vijana na kupata uelewa wa yale wanayoelewa, wanayoyafanya na wanayotaka yafanyike ili waweze kushiriki katika Kilimo.  <topic>: kitaifa 